钦定古今图书集成/历象汇编/乾象典/第025卷 > 《罗雅谷五纬历指》 > 七政序次新图
## 钦定古今图书集成/历象汇编/乾象典/第025卷 > 《罗雅谷五纬历指》 > 七政序次新图

七政序次新图说

《新图》则地球居中，其心为日月恒星三天之心。又日
为心，作两小圈，为金星、水星。两天又一大圈稍截太
阳本天之圈，为火星天。其外又作两大圈，为木星之
天、土星之天。此图圈数与古图天数等，第论五星行
度，其法不一。

依《新图》可见金星以太阳为本，天之心，在上则得全
光，在下则无光也。又可见火星对冲太阳时，则庳于
太阳，皆与所见所测合。又金水二星，以太阳之平行
为本。天之平行，古今不异，则三天之行，皆繇一能动
之力，此能力在太阳之体中也。

问：“金、水二星既在日下，何不能食日？”曰：“太阳之光，大
于金、水之光甚远，其在日体不过一点，是岂目力所
及？如用远镜如法映照，乃得见之？依本测法，太阳之
面大于太白之面一百馀倍，辰星尤微。”

问古者诸家，曰天体为坚为实，为彻照今法火星圈
割太阳之圈，得非明背昔贤之成法乎？曰：“自古以来，
测候所急，追天为本，必所造之法，与密测所得，略无
乖爽，乃为正法。苟为不然，安得泥古而违天乎？以事
理论之，大抵古测稍粗，又以目所见为准则更粗。今
测较古，其精十倍，又用远镜为准，其精百倍，是以舍”
古从今。良非自作聪明。妄违迪哲。

问：“金水二星，其孰上孰下？何从知之？”曰：“水星之天，小
于金星之天，知水星必在其内。”

《水星》左右距日二十馀度，金星左右距日四十馀度。

又曰：“太白行迟于水星之行，则其轨道必大。”

金星次行，约二十月而一周，水星次行，约四月而一周。

问：“金星居两留段时，即与弦月不异，辰星岂不当尔
乎？”曰：“论理宜然。特因体小，出没必于晨昏难见，故未
觉其盈亏消息耳。”

问“土、木、火三星孰上孰下。”曰：“火星在日之冲，其视差
大于日之视差，其体亦大。密测密推，知其庳于太阳。
过此以往，其视差小于日之视差，其体亦小。推算所
得，又高于太阳。若土木二星视差恒小于日，必在日
上无疑也。又土木火三星行度不等，迟行者必在上，
土星是也；疾行者必在下，火星是也。行在迟疾之间，
则木星位置宜在火土之间矣。此三星上下古今同
论。”

土星三十年一周天，木星十二年一周天，火星二年一周天。